สามัคคีรับเคลม 2 หมื่นล้าน
ชับบ์สามัคคีประกันภัย ชูฐานะแกร่ง หลังควบรวมเอซจบ พร้อมรับทุนประกันสูงถึง 2 หมื่นล้าน
29 ต.ค. 2565

ชับบ์สามัคคีประกันภัย ชูฐานะแกร่ง หลังควบรวมเอซจบ พร้อมรับทุนประกันสูงถึง 2 หมื่นล้าน 
น.ส.นิตยา พิริยะธรรมวงศ์ ประธานเจ้าหน้าที่บริหาร บริษัท ชับบ์สามัคคีประกันภัย เปิดเผยว่า หลังจากที่บริษัท ชับบ์ฯ ได้ควบรวมกิจการกับบริษัท เอซ ไอเอ็นเอ โอเวอร์ซีส์ อินชัวรันซ์ ซึ่งเป็นบริษัทในเครือเสร็จสิ้นและเริ่มมีผลในวันที่ 1 ธ.ค.นี้  จะทำให้บริษัท ชับบ์ฯ มีความสามารถในการรับประกันภัยและเก็บงานไว้เองได้มากขึ้น รับงานลูกค้าได้ด้วยทุนประกันสูงถึง 2 หมื่นล้านบาท/ราย
“จุดขายต่อไปนี้ของเรา คือ กำลังในการรับประกันภัยที่ใหญ่มาก และหากลูกค้าต้องการทุนประกันหรือความคุ้มครองที่สูงมากกว่านี้ เราก็ยังสามารถส่งต่อไปให้บริษัทแม่ กลุ่มเอซ ในต่างประเทศพิจารณาได้อีก และเราเองก็ได้มีการป้องกันความเสี่ยง ด้วยการซื้อประกันต่อเพิ่มขึ้นด้วย ซึ่งข้อดีสำหรับลูกค้า คือ ถ้าเกิดการเคลมขึ้นมาก็สามารถคุยกับเราได้ที่เดียวจบ ไม่ต้องคุยกับหลายๆ บริษัทประกันถึงจะเคลมได้ครบ” น.ส.นิตยา กล่าว  
ทั้งนี้ ทำให้บริษัท ชับบ์ฯ มีส่วนแบ่งตลาดเบี้ยรับรวมอยู่ที่ 5% อยู่อันดับที่ 5 แต่หากแยกเฉพาะเบี้ยที่ไม่ใช่รถยนต์หรือนันมอเตอร์จะมีส่วนแบ่งตลาดที่ 10% อยู่อันดับที่ 2 ขณะที่เบี้ยรถยนต์อยู่ที่ 1% อยู่อันดับที่ 24 โดยมีฐานลูกค้ารายย่อย 70% และฐานลูกค้ารายใหญ่ 30% มีเงินกองทุนตามระดับความเสี่ยง (RBC) ในปัจจุบันอยู่ที่ 850% และหากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) นำเกณฑ์อาร์บีซีระยะ 2 มาใช้ในอนาคต อาร์บีซีก็ยังอยู่ในเกณฑ์สูงไม่ต่ำกว่า 350% เมื่อเทียบกับปัจจุบันที่กฎหมายบังคับให้ไม่ต่ำกว่า 140%
อย่างไรก็ตาม หลังจากวันที่ 1 ธ.ค.นี้ ลูกค้าเดิมของ บริษัท เอซฯ ที่เป็นรายย่อยทั้งหมดจะถูกโอนย้ายมาอยู่ภายใต้การดูแลของบริษัท ชับบ์ ฯ ยกเว้นลูกค้ารายใหญ่บางส่วนที่ยังอยู่ภายใต้การดูแลของ บริษัท เอซฯ ต่อไปจนกว่าจะครบอายุกรมธรรม์ และคาดว่าในช่วงปลายปี 2560 หรือต้นปี 2561 ขบวนการควบรวมทั้งสองบริษัทจะสมบูรณ์ 100% หลังจากนั้น บริษัท เอซฯ ก็จะคืนใบอนุญาตให้กับ คปภ.ต่อไป